बुर्का पहन सरहदी गांव गट्‌टी राजोके पहुंची थी; ग्रामीणों ने पकड़ BSF को सौंपा
पंजाब के फिरोजपुर में भारत-पाक सीमा से पकड़ी विदेशी महिला बुर्का पहनकर सरहदी गांव गट्‌टी राजोके पहुंची थी। जहां उसने पाकिस्तान में घुसने का प्रयास किया। जिसे ग्रामीणों ने रोककर BSF के हवाले कर दिया था।
पंजाब के फिरोजपुर में भारत-पाक सीमा से पकड़ी विदेशी महिला बुर्का पहनकर सरहदी गांव गट्‌टी राजोके पहुंची थी। जहां उसने पाकिस्तान में घुसने का प्रयास किया। ग्रामीणों ने उसे रोककर BSF के हवाले कर दिया था। BSF के जवानों ने विदेशी महिला को पंजाब पुलिस को सौंप दिया। पुलिस ने महिला को हिरासत में लेकर इंडियन पासपोर्ट एक्ट सहित अन्य धाराओं में केस दर्ज कर लिया है।
थाना फिरोजपुर सदर के ASI विनोद कुमार ने बताया कि वह नियमित गश्त पर सरहदी गांव न्यू बारेके के पास थे। तभी उन्हें सूचना मिली कि गांव गट्‌टी राजोके के पास एक बुर्का पहने महिला को गांव के लोगों ने रोका है, जो अंतरराष्ट्रीय सरहद पार करने की फिराक में थी। उन्होंने बताया कि हिरासत में ली गई 36 वर्षीय महिला का नाम तांगिया रेवा पुत्री ईरीसोवाना निवासी उज्बेकिस्तान है।
सरहद पार करने के मकसद के बारे में लगाया जा रहा पता
उन्होंने बताया कि आरोपी महिला से पूछताछ चल रही है। उसे अदालत में पेश कर पुलिस रिमांड हासिल की जाएगी। पता लगाया जाएगा कि उसका यहां आने और बुर्का पहनकर सरहद पार करने की कोशिश का क्या मकसद था। महिला उज्बेकिस्तान की है। ऐसे में BSF और पंजाब पुलिस के समक्ष विदेशी महिला की भाषा समझने में मुश्किल आ रही है।